ম্যাচ গড়াপেটার অভিযোগে গ্রেফতার খিদিরপুর ক্লাব কর্তা ঘনিষ্ঠ!

ওয়েব ডেস্ক : ময়দানে ম্যাচ গড়াপেটার (Match-Fixing) অভিযোগ! এই মামলায় আরও একজনকে গ্রেফতার (Arrest) করল বৌবাজার থানার পুলিশ (Police)। জানা গিয়েছে, অভিযুক্তের নাম সুজয় ভৌমিক। আজ তাঁকে আদালতে তোলা হয়েছিল। আদালত তাঁকে ১৭ নভেম্বর পর্যন্ত পুলিশ হেফাজতে পাঠিয়েছে। এই মামলায় গত রবিবার গ্রেফতার হয়েছেন খিদিরপুর ক্লাবের কর্তা আকাশ দাস। তাঁর সঙ্গে সুজয়ের ঘনিষ্ঠ সম্পর্ক ছিল বলে সূত্রের খবর। কলকাতা লিগে ম্যাচ গড়াপেটায় ঘটনায় এর আগেও দু’জনকে গ্রেফতার করা হয়েছিল।

মূলত, গত রবিবার ম্যাচ গড়াপেটার অভিযোগে খিদিরপুরের কর্তা আকাশকে ডেকে পাঠায় পুলিশ (Police)। এর পর দীর্ঘক্ষণ জেরার পর তাঁকে গ্রেফতার করে পুলিশ। পুলিশ সূত্রে খবর, অভিযুক্তদের বিরুদ্ধে অর্থের বিনিময়ে একাধিক ম্যাচ গড়াপেটার অভিযোগ রয়েছে। এর জন্য প্রযুক্তির অপব্যাবহার করা হয় বলেও অভিযোগ।

আরও খবর : দক্ষিণ আফ্রিকা সিরিজের জন্য দল ঘোষণা করল ভারত!

এ নিয়ে মোহনবাগান সচিব সৃঞ্জয় বোস পুলিশকে সাধুবাদ জানিয়ে বলেছেন, পুলিশ সঠিক পদক্ষেপ করেছে। তিনি আরও জানিয়েছেন, আইএফএ এতদিন কোনও পদক্ষেপ করেনি। তবে এই পদক্ষেপগুলি যদি আগে হত, তাহলে বাংলার ফুটবলের জন্য ভালো হত।

ইস্টবেঙ্গল শীর্ষ কর্তা দেবব্রত সরকার এ নিয়ে বলেছেন, এ নিয়ে আমি আইএফএ ও ক্রীড়ামন্ত্রীকে কৃতিত্ব দেব। তিনি জানিয়েছেন, গোটা বিশ্বে এই ধরণের গড়াপেটার খেলা চলছে, কিন্তু বাংলা দেখিয়েছে কীভাবে এই গড়াপোটার বিরুদ্ধে ব্যবস্থা নেওয়া যায়। মনে করা হচ্ছে, এই ধরণের ফিক্সিংয়ের ঘটনায় আগামী দিনেও আরও অনেকে গ্রেফতার হতে পারেন।